b'\n_START_ARTICLE_\nT\xc3\xa5sen Idrettslag\n_START_SECTION_\nStiftelsen\n_START_PARAGRAPH_\nT\xc3\xa5sen IL ble stiftet av overingeni\xc3\xb8r Hans Sundby, som \xc3\xb8nsket \xc3\xa5 sikre et idrettstilbud til ungdommen i forbindelse med boligutbyggingen p\xc3\xa5 T\xc3\xa5sen i begynnelsen av 1920-\xc3\xa5rene. Omtrent samtidig som klubben ble stiftet, planla naboklubben Lyn bygging av Ullevaal Stadion. Klubbene i Aker ble spurt om \xc3\xa5 l\xc3\xa5ne ut penger til anlegget, og det nystartede T\xc3\xa5sen IL besluttet \xc3\xa5 g\xc3\xa5 inn med 1000 kroner i prosjektet for at banen ogs\xc3\xa5 kunne brukes av T\xc3\xa5sen-ungdommen._NEWLINE_I 1936 ble T\xc3\xa5sen Arbeideridrettslag stiftet. T\xc3\xa5sen AIL var tilsluttet Arbeidernes Idrettsforbund og rekrutterte for det meste fra nedre T\xc3\xa5sen. T\xc3\xa5sen Tennisklubb ble stiftet 10. juni 1937 og disponerte tennisbaner anlagt av T\xc3\xa5sen havebys velforening. T\xc3\xa5sen IL, T\xc3\xa5sen AIL og T\xc3\xa5sen Tennisklubb slo seg sammen i 1945.\n_START_SECTION_\nBandy\n_START_PARAGRAPH_\nKlubbens fremste meritter er innen bandysporten. T\xc3\xa5sen debuterte i 1. divisjon i 1956 og etablerte seg p\xc3\xa5 1960-tallet i toppserien. I 1966 vant klubben sin avdeling i seriespillet, og i 1967 spilte T\xc3\xa5sen seg fram til NM-finalen, som de imidlertid tapte 2-1 for Str\xc3\xb8msgodset. Laget var senest i den \xc3\xb8verste divisjonen mot slutten av 1990-tallet, men kom i s\xc3\xb8kelyset i negativ forstand da de h\xc3\xb8sten 2000 trakk laget fra serien. Dette var angivelig p\xc3\xa5 grunn av mangel p\xc3\xa5 spillere, ledere og penger._NEWLINE_Gunnar J\xc3\xb8rgensen representerte klubben som president i Norges Bandyforbund fra 1963 til 1972.\n_START_SECTION_\nTennis\n_START_PARAGRAPH_\nI tilknytning til T\xc3\xa5sens klubbhus ligger tre tennisbaner. T\xc3\xa5sen IL reiste i 1966 Norges f\xc3\xb8rste plasthall for tennis. Hallen sto til 1981, da den ble erstattet av en tilsvarende hall. P\xc3\xa5 1980- og 1990-tallet arrangerte klubben Finn Solvang cup, en turnering for landets beste ungdomsspillere. Synne Jarnfeldt ble i 1987 norgesmester i single, double og mixed double.'